b'\n_START_ARTICLE_\nPoggio Bracciolini\n_START_PARAGRAPH_\nGian Francesco Poggio Bracciolini (11. helmikuuta 1380 Terranuova, Firenzen tasavalta \xe2\x80\x93 30. lokakuuta 1459 Firenze, Firenzen tasavalta) oli Firenzen kansleri, kulttuurivaikuttaja, varhainen humanisti, paavien uskottu, hedonisti ja tarinankertoja. Monet nykyisist\xc3\xa4 tekstityyppien fonteista pohjautuvat Bracciolinin ker\xc3\xa4ilyharrastukseen.\n_START_SECTION_\nNuoruus\n_START_PARAGRAPH_\nBracciolini syntyi vuonna 1380 k\xc3\xb6yh\xc3\xa4\xc3\xa4n notaarin perheeseen, joka muutti usein paikkakuntaa p\xc3\xa4\xc3\xa4st\xc3\xa4kseen karkuun velkojiaan. Parin kymmenen ik\xc3\xa4isen\xc3\xa4 lahjakas Bracciolini suuntasi saamansa suosituskirjeen kanssa Firenzeen, toiveenaan jatkaa opintoja. Erityisen kauniin k\xc3\xa4sialan vuoksi h\xc3\xa4n sai t\xc3\xb6it\xc3\xa4 kirjojen ja asiakirjojen kopiojana. S\xc3\xa4\xc3\xa4st\xc3\xa4mill\xc3\xa4\xc3\xa4n rahoilla h\xc3\xa4n kouluttautui notaariksi sek\xc3\xa4 otti latinan kielen yksityistunteja.\n_START_SECTION_\nTy\xc3\xb6ura\n_START_PARAGRAPH_\nKuuluisan humanistin ja Firenzen kanslerin Coluccio Salutatin kautta Bracciolini tutustui Niccol\xc3\xb2 de\xe2\x80\x99 Niccoliin, varakkaan suvun poikaan. Varsin erilaisista l\xc3\xa4ht\xc3\xb6kohdista huolimatta heill\xc3\xa4 oli yksi yhteinen intohimo: Antiikin aika. Miehet k\xc3\xa4viv\xc3\xa4t latinankielist\xc3\xa4 kirjeenvaihtoa, joissa kielioppi n\xc3\xa4ytteli suurta osaa._NEWLINE_Edist\xc3\xa4\xc3\xa4kseen uraansa Bracciolini hankki vuonna 1404 ty\xc3\xb6n paavin hallintokoneistosta, kuuriasta. K\xc3\xa4sialansa ja latinan kielen taitonsa ansiosta h\xc3\xa4n eteni yhdeksi paavin kuudesta sihteerist\xc3\xa4. Ty\xc3\xb6paikastaan huolimatta \xe2\x80\x93 tai ehk\xc3\xa4 juuri sen takia \xe2\x80\x93 Bracciolini halveksi munkkeja ja hengenmiehi\xc3\xa4. H\xc3\xa4n puki ajatuksiaan kirjoituksiksi, jonka seurauksena syntyi Facetiae (suom. Kaskuja). Teoksestaan huolimatta Bracciolini uskoi Jumalaan. Bracciolini ehti palvella nelj\xc3\xa4\xc3\xa4 paavia, kunnes Johannes XXIII:n viraltapano vuonna 1415 j\xc3\xa4tti h\xc3\xa4net ilman ty\xc3\xb6paikkaa.\n_START_SECTION_\nAntiikin tekstien ker\xc3\xa4ily\n_START_PARAGRAPH_\nBracciolini p\xc3\xa4\xc3\xa4tti omistautua intohimolleen ja alkoi mets\xc3\xa4st\xc3\xa4\xc3\xa4 antiikin k\xc3\xa4sikirjoituksia. H\xc3\xa4n l\xc3\xb6ysikin kaksi Ciceron unohdettua puhetta, Quintilianuksen puhetaidon oppaan Institutio Oratoria (suom. Puhujan kasvatus) sek\xc3\xa4 Lucretiuksen runokokoelman De rerum natura (suom. Maailmankaikkeudesta). Viimeksi mainittu saattoi tuohon aikaan olla ainoa olemassa oleva kopio alkuper\xc3\xa4isteoksesta. Bracciolini ja Niccoli teettiv\xc3\xa4t kopiot teoksista._NEWLINE_Niccol\xc3\xb2 de\xe2\x80\x99Niccoli k\xc3\xa4ytti paljon rahaa kirjojen ja k\xc3\xa4sikirjoitusten hankkimiseen. Bracciolini taas teetti j\xc3\xa4ljenn\xc3\xb6ksi\xc3\xa4 teksteist\xc3\xa4, joita h\xc3\xa4n ei voinut ostaa. J\xc3\xa4ljenn\xc3\xb6kset tehtiin Cosimo de\xe2\x80\x99 Medicin kirjureiden k\xc3\xa4ytt\xc3\xa4m\xc3\xa4ll\xc3\xa4 kirjoitustyylill\xc3\xa4. Tekstit tulivat tunnetuiksi, kun Cosimo avasi Firenzeen Euroopan ensimm\xc3\xa4isen julkisen kirjaston vuonna 1437. Sen kautta levisiv\xc3\xa4t yleiseen k\xc3\xa4ytt\xc3\xb6\xc3\xb6n my\xc3\xb6s ker\xc3\xa4ilij\xc3\xb6iden k\xc3\xa4ytt\xc3\xa4m\xc3\xa4t kirjoitustyylit._NEWLINE_L\xc3\xb6yt\xc3\xa4\xc3\xa4kseen lis\xc3\xa4\xc3\xa4 uhattuja teoksia Bracciolini otti vastaan viran Winchesterin piispan sihteerin\xc3\xa4. Englannin nuoret luostarit eiv\xc3\xa4t tarjonneet merkitt\xc3\xa4vi\xc3\xa4 kirjal\xc3\xb6yt\xc3\xb6j\xc3\xa4 ja niinp\xc3\xa4 h\xc3\xa4n palasi Roomaan ja kuurian palvelukseen. T\xc3\xa4ss\xc3\xa4 virassa Bracciolini ehti palvella viel\xc3\xa4 kolmea uutta paavia. Vuonna 1436 h\xc3\xa4n avioitui ylh\xc3\xa4isen, itse\xc3\xa4\xc3\xa4n 38 vuotta nuoremman firenzel\xc3\xa4isen Vaggia di Gino Buondelmontin kanssa. He saivat viisi poikaa ja yhden tytt\xc3\xa4ren. Kuollessaan vuonna 1459 Bracciolini oli Firenzen kansleri ja vauras mies.'